
Regionális népmesék feldolgozásának lehetőségei az óvodában

A dolgozat a regionális (nyírségi ill. nyíri) népmesék óvodai feldolgozhatóságának lehetőségeit vizsgálja, fókuszba állítva A szabólegény macskája - Népmesék a Nyírségből című kötetet.
A népmesékkel kapcsolatos elméleti alapozást követően egy saját készítésű keletkezési térkép segít a mesék pozícionálásában, majd az említett kötetből választott regionális népmesék gyakorlati alkalmazásaira írt tevékenységi tervezetek, reflexiók és éves meseprojekt következnek.

Fontos része a dolgozatnak a Pompás Napok módszerének ismertetése, illetve a mesék megértését motiváló, és a memorizálást segítő, szintén saját készítésű eszközök bemutatása. Ezek a mellékletbe került mesetérképek és mesekártyák A szabólegény macskája – Népmesék a Nyírségből című kötet óvodai felhasználásra alkalmas meséihez készültek.

A Pompás Napok megalkotóival folytatott félig-strukturált mélyinterjú jelentős mértékben alátámasztja a megbízhatóságát a teljes kutatásnak, melynek a kutatási kérdései többek között arra irányulnak, hogy milyen mértékben kapnak helyet az óvodáskorú gyermekek mindennapjaiban a regionális népmesék, mennyire ismerik ezeket az óvodapedagógusok, beépítik-e az ilyen jellegű meséket a tevékenységeikbe, kiemelve a hagyományőrzés fontosságát, illetve milyen módszerek állnak a rendelkezésükre a helyi népmesék bemutatására.

A dolgozat összességében új lehetőségeket és innovatív ötleteket nyújt a népmesék, különösen a regionális népmesék feldolgozására.



